



*დოკუმენტი დამტკიცებულია უნივერსიტეტის რექტორის 2018 წლის 29 დეკემბრის* ***№126 ბრძანებით;***

***დოკუმენტში ცვლილებები შეტანილია უნივერსიეტტის რექტორის 2022 წლის 24 ნოემბრის №138976 ბრძანებით***

**შპს ევროპის უნივერსიტეტის**

**პერსონალისა და სტუდენტთა**

**რეესტრის წარმოების წესი**



შპს ევროპის უნივერსიტეტის პერსონალისა და სტუდენტთა რეესტრის წარმოების წესი

შინაარსი:

დოკუმენტის შინაარსი:

[**მუხლი 1. ზოგადი დებულებანი 2**](#_Toc3464938)

[**მუხლი 2. რეესტრის წარმოების მიზანი 2**](#_Toc3464939)

[**მუხლი 3. რეესტრის წარმოებაზე პასუხისმგებელი სტრუქტურული ერთეული/თანამდებობის პირი 2**](#_Toc3464940)

[**მუხლი 4 . უნივერსიტეტის პერსონალის  შესახებ ინფორმაციის წარმოება 2**](#_Toc3464941)

[**მუხლი 5. პროგრამაზე ჩარიცხვის უფლების მქონე/ჩარიცხული პირების შესახებ რეესტრის წარმოება 3**](#_Toc3464942)

[**მუხლი 6. პასუხისმგებლობა რეესტრში შეტანილი ინფორმაციის სისწორეზე 4**](#_Toc3464943)

[**მუხლი 7. დასკვნითი დებულებები 4**](#_Toc3464944)



## მუხლი 1. ზოგადი დებულებანი

1.1. შპს ევროპის უნივერსიტეტის პერსონალისა და სტუდენტთა რეესტრის წარმოების წესი (შემდეგში - „წესი”) შემუშავებულია საქართველოს განათლებისა და მეცნიერების მინისტრის 2022 წლის 18 ოქტომბრის №90/ნ ბრძანებით დამტკიცებული „უმაღლესი განათლების მართვის საინფორმაციო სისტემის შექმნისა და ადმინისტრირების წესისა და პირობების“ შესაბამისად.

1.2. წინამდებარე წესი განსაზღვრავს შპს ევროპის უნივერსიტეტის პერსონალისა და სტუდენტთა რეესტრის წარმოების პირობებს, საგანმანათლებლო დაწესებულებების რეესტრში (შემდგომში - „რეესტრი“) ინფორმაციის შეტანისათვის პასუხისმგებელ სტრუქტურულ ერთეულს/თანამდებობის პირს, რეესტრში ინფორმაციის შეტანის, რეგისტრირებულ ინფორმაციაში ცვლილების განხორციელებისა და რეესტრიდან ინფორმაციის ამოღების წესებს.

## მუხლი 2. რეესტრის წარმოების მიზანი

რეესტრის წარმოების მიზანია უნივერსიეტეტის საგანმანათლებლო პროგრამების, მათ შორის, პროგრამის განმახორციელებელი პერსონალისა და პროგრამაზე ჩარიცხვის უფლების მქონე/ჩარიცხული პირების შესახებ ინფორმაციის სისტემატიზაცია.

## მუხლი 3. რეესტრის წარმოებაზე პასუხისმგებელი სტრუქტურული ერთეული/თანამდებობის პირი

3.1. რეესტრის წარმოებაზე პასუხისმგებელი სტრუქტურული ერთეული/თანამდებობის პირი:

ა) უნივერსიტეტის პერსონალის შესახებ, ინფორმაციის რეესტრში ასახვაზე/სისტემატიზაციაზე პასუხისმგებელია, ადამიანური რესურსების მართვის სამსახური.

ბ) უნივერსიტეტის სტუდენტთა შესახებ, ინფორმაციის რეესტრში ასახვაზე/სისტემატიზაციაზე პასუხისმგებელია, საგანმანათლებლო დაწესებულებების რეესტრის წარმოების მიმართულებით, ელექტრონული ბაზის მენეჯერი.

## მუხლი 4. უნივერსიტეტის საგანმანათლებლო პროგრამების განმახორციელებელი პერსონალის და უმაღლეს საგანმანათლებლო დაწესებულებაში დასაქმებული სხვა პირების შესახებ შესატანი ინფორმაციის წარმოება

4.1. რეესტრში საგანმანათლებლო პროგრამების განმახორციელებელი პერსონალის შესახებ აისახება შემდეგი სახის ინფორმაცია:

ა) სახელი და გვარი (ქართულად/ინგლისურად), პირადი ნომერი (უცხო ქვეყნის მოქალაქის შემთხვევაში - პასპორტის ნომერი), დაბადების თარიღი, სქესი, მოქალაქეობა, მისამართი (იურიდიული და ფაქტობრივი), საკონტაქტო ინფორმაცია (ტელეფონის (მათ შორის, მობილური ტელეფონის) ნომერი, ელექტრონული ფოსტის მისამართი);

ბ) დაკავებული თანამდებობა, თანამდებობის დაკავების ან შრომითი ურთიერთობის წარმოშობის  და დასრულების თარიღებისა და დოკუმენტის ნომრის მითითებით, აგრეთვე დასრულების თარიღისა და შესაბამისი დოკუმენტის ნომრის მითითებით (ასეთის არსებობის შემთხვევაში);

გ) ინფორმაცია აფილირების შესახებ, აფილირების წარმოშობის თარიღისა და დასრულების თარიღის მითითებით (ასეთის არსებობის შემთხვევაში);

დ) ინფორმაცია სამუშაო დატვირთვის (სასწავლო, სამეცნიერო, ადმინისტრაციული, არასაგანმანათლებლო და სხვა) შესახებ;

ე) ინფორმაცია განათლების/კვალიფიკაციის/აკადემიური ხარისხის შესახებ;

ვ) საგანმანათლებლო პროგრამა/პროგრამები (პროგრამის დასახელება, სწავლების საფეხური, სასწავლო/სამეცნიერო კვლევითი კომპონენტი, სფერო/დარგი, სასწავლო წელი, სემესტრი), რომლის/რომელთა განხორციელებაშიც მონაწილეობს პირი;

4.2. უნივერსიტეტში დასაქმებული სხვა პერსონალის შესახებ, რეესტრში აისახება შემდეგი სახის ინფორმაცია:

ა) სახელი და გვარი (ქართულად/ინგლისურად), პირადი ნომერი (უცხო ქვეყნის მოქალაქის შემთხვევაში პასპორტის ნომერი), დაბადების თარიღი, სქესი, მოქალაქეობა, მისამართი (იურიდიული/ფაქტობრივი), საკონტაქტო ინფორმაცია (ტელეფონი/მობილური/ელექტრონული ფოსტის მისამართი);

ბ) დაკავებული თანამდებობა, თანამდებობის დაკავების ან შრომითი ურთიერთობის წარმოშობის თარიღისა და დასრულების თარიღის მითითებით (ასეთის არსებობის შემთხვევაში);

გ) ინფორმაცია სამუშაო დატვირთვის შესახებ;

დ) ინფორმაცია განათლების/აკადემიური ხარისხის შესახებ;

გ) ინფორმაცია განათლების/აკადემიური ხარისხის შესახებ.

4.3. ადამიანური რესურსების მართვის სამსახურიის მიერ ამ მუხლის 4.1. და 4.2. პუნქტებით გათვალისწინებული ინფორმაცია შეიტანება შესაბამისი აქტის ძალაში შესვლიდან, ხოლო თუ ინფორმაციის არსებობა არ უკავშირდება აქტის გამოცემას – შესაბამისი გარემოების დადგომიდან არაუგვიანეს 5 დღის ვადაში (გარდა იმ შემთხვევისა, როდესაც ამ საკითხის მომწესრიგებელი სპეციალური სამართლებრივი აქტით გათვალისწინებულია კონკრეტული ინფორმაციის ასახვის განსხვავებული ვადები).

## მუხლი 5. პროგრამაზე ჩარიცხვის უფლების მქონე/ჩარიცხული პირების შესახებ რეესტრის წარმოება

5.1. რეესტრი მოიცავს საგანმანთლებლო პროგრამაზე ჩარიცხვის უფლების მქონე/ჩარიცხული პირების შესახებ შემდეგ ინფორმაციას:

ა) სახელი, გვარი, პირადი ნომერი, დაბადების თარიღი, სქესი, მოქალაქეობა;

ბ) მისამართი (იურიდიული/ფაქტობრივი);

გ) ჩარიცხვის ბრძანების ნომერი და თარიღი;

დ) უმაღლესი საგანმანათლებლო დაწესებულება და შესაბამისი საგანმანათლებლო პროგრამის საფეხური;

ე) საგანმანათლებლო პროგრამა (მისანიჭებელი კვალიფიკაციის მითითებით), რომელზეც განხორციელდა ჩარიცხვის უფლების მინიჭება;

ვ) საგანმანათლებლო პროგრამაზე სტუდენტის სწავლის საფასური;

ზ) ჩარიცხული პირის სტატუსის შეჩერება/შეწყვეტის/კვალიფიკაციის მინიჭების შესახებ ინფორმაცია, შესაბამისი საფუძვლის მითითებით (მათ შორის, ბრძანების ნომერი და თარიღი);

თ) საგანმანათლებლო დაწესებულების დასახელება, რომლის დამთავრების საფუძველზეც პირი ჩაირიცხა შესაბამის საფეხურზე, დამთავრების წელი, ატესტატის/პროფესიული დიპლომის/დიპლომის ნომერი და ატესტატის/პროფესიული დიპლომის/დიპლომის გაცემის თარიღი (არსებობის შემთხვევაში);

ი) ჩარიცხვის ფორმა/მეთოდი;

კ) ჩარიცხული პირის მიერ უნივერსიტეტის საგანმანათლებლო პროგრამის დასრულების შემდეგ მინიჭებული კვალიფიკაციის დამადასტურებელი დოკუმენტის ნომერი და გაცემის თარიღი, ასევე შესაბამისი დოკუმენტის დასკანერებული ვერსია;

ლ) სსიპ – შეფასებისა და გამოცდების ეროვნული ცენტრის მიერ მინიჭებული საიდენტიფიკაციო ნომერი/საკონკურსო ქულა (არსებობის შემთხვევაში);

5.2. საგანმანათლებლო დაწესებულებების რეესტრის წარმოების მიმართულებით, ელექტრონული ბაზის მენეჯერის მიერ შეიტანება ამ მუხლის პირველი პუნქტით გათვალისწინებული მონაცემები, გარდა ამ მუხლის  5.3.-5.6. პუნქტებით გათვალისწინებული შემთხვევისა, შესაბამისი აქტის ძალაში შესვლიდან, ხოლო თუ ინფორმაციის არსებობა არ უკავშირდება აქტის გამოცემას - შესაბამისი გარემოების დადგომიდან არაუგვიანეს 5 დღის ვადაში (გარდა იმ შემთხვევისა, როდესაც ამ საკითხის მომწესრიგებელი სპეციალური სამართლებრივი აქტით გათვალისწინებულია კონკრეტული ინფორმაციის სისტემაში ასახვის განსხვავებული ვადები).

5.3. ერთიანი ეროვნული გამოცდების შედეგების საფუძველზე სწავლის გაგრძელების უფლების მქონე პირთა (აბიტურიენტების) შესახებ, მართვის სისტემის მიერ შეიტანება ამ მუხლის 5.1 პუნქტის  „ა“, „დ“ და „ლ“ ქვეპუნქტებით გათვალისწინებული ინფორმაცია (გარდა „ა“ ქვეპუნქტით გათვალისწინებული სახელისა და გვარისა ინგლისურ ენაზე და ბინადრობის მოწმობის არ მქონე უცხო ქვეყნის მოქალაქის შემთხვევაში, გარდა დაბადების თარიღის, სქესის და მოქალაქეობისა),  სსიპ  –  შეფასებისა და გამოცდების ეროვნული ცენტრის მიერ მოწოდებულ კოეფიციენტებით რანჟირების დოკუმენტსა და აბსოლუტური ქულებით აბიტურიენტთა რანჟირების დოკუმენტში ასახულ და ამავე ცენტრის მიერ მოწოდებულ დამატებით ინფორმაციაზე დაყრდნობით, ამ ინფორმაციის მართვის სისტემისათვის მიწოდებიდან არაუგვიანეს ათი სამუშაო დღის ვადაში.

5.4. საერთო სამაგისტრო გამოცდების შედეგების საფუძველზე ჩარიცხული მაგისტრანტების შესახებ, მართვის სისტემის მიერ შეიტანება ამ მუხლის 5.1. პუნქტის  „ა“, „გ“ „დ“, „ე“, „ლ“ და „მ“ ქვეპუნქტებით გათვალისწინებული ინფორმაცია, სსიპ – შეფასებისა და გამოცდების ეროვნული ცენტრის მიერ ამ ინფორმაციის მართვის სისტემისათვის ელექტრონული ფორმით მიწოდებიდან არაუგვიანეს ათი სამუშაო დღის ვადაში. ამ მონაცემთა წყაროს წარმოადგენს  „სამაგისტრო გამოცდების ჩატარების დებულებისა და სახელმწიფო სასწავლო სამაგისტრო გრანტის განაწილების წესის დამტკიცების შესახებ“ საქართველოს განათლებისა და მეცნიერების მინისტრის 2009 წლის 22 აპრილის №227 ბრძანებით დამტკიცებული „სამაგისტრო გამოცდების ჩატარების დებულების“ 32-ე მუხლის მე-4 პუნქტის შესაბამისად, სპეციალურ ელექტრონულ პროგრამაში დაწესებულების მიერ ჩარიცხული პირების შესახებ ასახული ინფორმაცია.

5.5. საქართველოს განათლებისა და მეცნიერების მინისტრის, ასევე უმაღლესი განათლებისა და მეცნიერების განვითარების დეპარტამენტის უფროსის ინდივიდუალური ადმინისტრაციულ-სამართლებრივი აქტის საფუძველზე სწავლის გაგრძელების უფლების მქონე პირთა  შესახებ მართვის სისტემის მიერ შეიტანება ამ მუხლის 5.1. პუნქტის „ა“, „დ“ და „ი“ ქვეპუნქტებით განსაზღვრული ინფორმაცია, საქართველოს განათლებისა და მეცნიერების სამინისტროს მიერ მიწოდებულ ინფორმაციაზე დაყრდნობით, მართვის სისტემისათვის წარდგენიდან არაუგვიანეს ათი სამუშაო დღის ვადაში.

5.6. უნივერსიტეტში ერთიანი ეროვნული/საერთო სამაგისტრო გამოცდების სავალდებულოდ დადგენამდე ჩარიცხული პირების შესახებ ამ მუხლის 5.1. პუნქტით გათვალისწინებული ინფორმაცია, დაინტერესებული პირის მოთხოვნის საფუძველზე, სისტემაში აისახება მართვის სისტემის მიერ. მართვის სისტემა უფლებამოსილია, კანონმდებლობით დადგენილი წესით, მიიღოს და დაამუშაოს მონაცემების დაინტერესებული პირის შესაბამის უმაღლეს საგანმანათლებლო დაწესებულებაში ჩარიცხვის, სწავლისა და კვალიფიკაციის მინიჭების თაობაზე.

## მუხლი 6. პასუხისმგებლობა რეესტრში შეტანილი ინფორმაციის სისწორეზე

6.1. რეესტრის წარმოებაზე პასუხისმგებელი სტრუქტურული ერთეული/თანამდებობის პირი ვალდებულია დადგენილ ვადებში შეიტანოს შესაბამისი ინფორმაცია რეესტრში.

6.2. რეესტრში შეტანილი ინფორმაციის სისწორესა და სისრულეზე პასუხისმგებელია უნივერსიტეტის რეესტრის წარმოებაზე პასუხისმგებელი სტრუქტურული ერთეული/თანამდებობის პირი (პერსონალის შესახებ რეესტრში ასახული ინფორმაციის სისწორეზე/სისრულეზე პასუხისმგებელია ადამიანური რესურსების მართვის სამსახური, ხოლო სტუდენტთა შესახებ, ინფორმაციის სისწორეზე/სისრულეზე საგანმანათლებლო დაწესებულებების რეესტრის წარმოების მიმართულებით, ელექტრონული ბაზის მენეჯერი) გარდა იმ შემთხვევისა, როცა ხარვეზი რეესტრის გაუმართაობის/ტექნიკური ხარვეზის მიზეზითა არის გამოწვეული.

## მუხლი 7. დასკვნითი დებულებები

* 1. წინამდებარე წესი მტკიცდება უნივერსიტეტის რექტორის ბრძანებით;

7.2. წინამდებარე წესში ცვლლებების, დამატებების შეტანა ხორციელდება რექტორის ბრძანებით.

# 